|  |  |
| --- | --- |
|  |  |
| **Република Србија** | **Република Србија** |
| **МИНИСТАРСТВО ЗА ЉУДСКА И МАЊИНСКА ПРАВА И ДРУШТВЕНИ ДИЈАЛОГ** | **МИНИСТАРСТВО ЗA EВРOПСКE ИНTEГРAЦИJE** |

Ministarstvo za ljudska i manjinska prava i društveni dijalog u saradnji sa

Ministarstvom za evropske integracije upućuje

**JAVNI POZIV**

**organizacijama civilnog društva za članstvo u Odboru za praćenje Interreg VI-A IPA Programa prekogranične saradnje Mađarska-Srbija 2021-2027. godine**

**I PREDMET JAVNOG POZIVA**

U okviru finansijske perspektive Evropske Unije 2014-2020 Republika Srbija učestvuje u sprovođenju 9 programa prekogranične i transnacionalne saradnje koji su sufinansirani iz sredstava Instrumenta za pretpristupnu pomoć (IPA). Novi finansijski period Evropske Unije počeo je 2021. godine i trajaće do 2027. godine, te su u tom smislu započete aktivnosti na pripremi za sprovođenje programa u perspektivi 2021-2027. godine.

U okviru Programa prekogranične saradnje sa Mađarskom za sedmogodišnju perspektivu 2021-2027. godine, čija je ukupna vrednost 63,55 miliona evra IPA sredstava, definisani su sledeći ciljevi politika i specifični ciljevi:

1. Zelenija Evropa

a. Promovisanje prilagođavanja na klimatske promene i sprečavanje rizika od katastrofa, otpornost, uzimajući u obzir pristupe zasnovane na ekosistemu

b. Jačanje zaštite i očuvanja prirode, biodiverziteta i zelene infrastrukture, uključujući urbana područja, i smanjenje svih oblika zagađenja

2. Socijalnija Evropa

a. Poboljšanje jednakog pristupa inkluzivnim i kvalitetnim uslugama u obrazovanju, obuci i celoživotnom učenju kroz razvoj dostupne infrastrukture, uključujući jačanje otpornosti za daljinsko i on-lajn obrazovanje i obuku

b. Jačanje uloge kulture i održivog turizma u ekonomskom razvoju, socijalnoj inkluziji i socijalnim inovacijam.

Takođe, izabrana su dva Interreg specifična cilja: Bolje upravljanje saradnjom i Sigurnija i bezbednija Evropa.

Pored ostalih programskih tela, zaduženih za sprovođenje programa, pravnim okvirom Evropske unije predviđeno je formiranje i Odbora za praćenje programa (OP). Ovo telo biće sastavljeno od predstavnika nacionalnih, regionalnih i lokalnih struktura vlasti i organizacija, predstavnika organizacija civilnog društva iz Mađarske i Republike Srbije i predstavnika određenih programskih tela. Odbor za praćenje obezbeđuje funkciju sveukupnog praćenja sprovođenja Programa, uključujući usvajanje procedura za sprovođenje programa, odobravanje liste projekata predloženih za finansiranje i drugo, a njegov sastav čine članovi i posmatrači. Članovi imaju pravo glasa, a odluke se donose konsenzusom. Od izabranih predstavnika organizacija civilnog društva očekuje se da u radu Odbora budu objektivni i nepristrasni u radu.

**II CILJ, OBLASTI I PRAVO UČEŠĆA NA JAVNOM POZIVU**

**1. Cilj** ovog javnog poziva je da se kroz javan i transparentan proces izvrši izbor do 2 (dve) organizacije civilnog društva čiji će predstavnici biti predloženi za imenovanje u Odbor za praćenje Interreg VI-A IPA Programa prekogranične saradnje Mađarska-Srbija 2021-2027. godine.

**2.** Javni poziv namenjen je organizacijama civilnog društva registrovanim **sa sedištem na teritoriji: Severnobačkog, Severnobanatskog, Južnobačkog, Srednjobanatskog, Južnobanatskog i Sremskog upravnog okruga,** a čija je oblast ostvarivanja ciljeva u sledećim oblastima:

**- Zaštita životne sredine,**

**- Društvena (socijalna) inkluzija**

**3. Pravo učešća** na Javnom pozivu imaju udruženja i druge organizacije civilnog društva koje deluju u oblasti zaštite životne sredije i društvene (socijalne) inkluzije i ispunjavaju druge uslove utvrđene ovim javnim pozivom.

**III** **KRITERIJUMI**

Organizacije civilnog društva koje se kandiduju moraju ispunjavati sledeće kriterijume:

1. da **su upisane u registar najmanje godinu** dana pre objavljivanja ovog javnog poziva sa sedištem na teritoriji Severnobačkog, Severnobanatskog, Južnobačkog, Srednjobanatskog, Južnobanatskog i Sremskog upravnog okruga;
2. **da aktom o osnivanju ili statutom imaju utvrđene ciljeve** u nekoj od oblasti navedenih u tački II Javnog poziva (CILJ, OBLASTI I PRAVO UČEŠĆA NA JAVNOM POZIVU);
3. da **poseduju projektno iskustvo i/ili** **publikacije** u jednoj od oblasti koje su navedene u tački II Javnog poziva (CILJ, OBLASTI I PRAVO UČEŠĆA NA JAVNOM POZIVU), u **poslednje 3 godine**;
4. neophodno je da lica koja predlažu organizacije za predstavnika u Odboru za praćenje programa poseduju odlično znanje engleskog jezika (C1 nivo) jer se od predloženih članova očekuje da mogu da komuniciraju, čitaju i komentarišu dokumenta na engleskom jeziku;
5. *poželjno je* da organizacije poseduju **projektno iskustvo u okviru Interreg IPA Programa prekogranične saradnje Mađarska-Srbija**;
6. *poželjno je* da poseduju **iskustvo u komunikaciji i saradnji sa organizacijama civilnog društva odnosno članice su mreže ili druge asocijacije organizacija civilnog društva**;
7. *poželjno je* poseduju prethodno **iskustvo u radu radnih grupa i drugih radnih i savetodavnih tela** koje formiraju organi državne i pokrajinske uprave i lokalne samouprave, u poslednje 3 godine.[[1]](#footnote-1)

**IV DOKUMENTACIJA KOJA SE DOSTAVLJA**

Organizacije civilnog društva dužne su da dostave sledeće dokaze:

* **popunjen Prijavni formular** (*Aneks 1 – Prijavni formular*)
* **listu projekata** koje je organizacija realizovala, odnosno listu publikacija koje je objavila u oblastima navedenim u tački II Javnog poziva (CILJ, OBLASTI I PRAVO UČEŠĆA NA JAVNOM POZIVU), u poslednje 3 (tri) godine (Aneks 2 – Obrazac o realizovanim projektima; Aneks 3 – Obrazac o objavljenim publikacijama);
* *poželjno je* dostaviti **dokaz o članstvu u mreži ili drugoj asocijaciji organizacija civilnog društva** (navesti refenrencu koja dokumentuje članstvo, poželjno je dostaviti ugovor, memorandum o saradnji, potvrda mreže ili druge asocijalcije);
* *poželjno je* dostaviti dokaz **o iskustvu u radu radnih grupa i drugih radnih i savetodavnih tela** koje formiraju organi javne uprave, **u poslednje 3 (tri) godine** (navesti spisak radnih tela i nazive organa koji su ih osnovali i godinu osnivanja, poželjno je dostaviti kopiju rešenja/odluka o imenovanju).[[2]](#footnote-2)

**V ROK I NAČIN PODNOŠENJA PRIJAVE**

**Rok za podnošenje prijava traje od 13. do 28. oktobra 2022. godine.**

Zainteresovane organizacije civilnog društva dužne su da svoje prijave zajedno sa pripadajućom dokumentacijom iz tačke IV Javnog poziva (DOKUMENTACIJA KOJA SE DOSTAVLJA) u naznačenom roku dostave **isključivo na imejl adresu** **sek.scd@minljmpdd.gov.rs**sa napomenom: **„Kandidatura za članstvo u Odboru za praćenje Interreg VI-A IPA Programa prekogranične saradnje Mađarska-Srbija 2021-2027. godine“**.

**VI POSTUPAK IZBORA**

Za potrebe pripreme i sprovođenja postupka izbora, kao i samog Javnog poziva, obrazovana je **Komisija za izbor organizacija civilnog društva za članstvo Odboru za praćenje Interreg IPA VI-A Programa prekogranične saradnje Mađarska-Srbija 2021-2027**. godine, koja je sastavljena od dva predstavnika Ministarstva za evropske integracije i jednog predstavnika Ministarstva za ljudska i manjinska prava i društveni dijalog.

Obrazovana Komisija dužna je da najkasnije **u roku od 30 dana od dana isteka roka za podnošenje prijava** donese **Predlog organizacija civilnog društva za članstvo u Odboru za praćenje Interreg IPA VI-A Programa prekogranične saradnje Mađarska-Srbija 2021-2027**. godine (u daljem tekstu: Predlog). Predlog kao i sam Javni poziv, objaviće se na zvaničnim internet stranicama Ministarstva za ljudska i manjinska prava i društveni dijalog i Ministarstva za evropske integracije i dostaviti podnosiocima prijava na Javni poziv elektronskim putem.

Imenovanje izabranih članova izvršiće ministar za evropske integracije.

Евентуална питања око поступка подношења пријава могу се упутити на е-mail адресу: **sek.scd@minljmpdd.gov.rs**или на број телефона: 011/311-38-95.

**VII DODATNE INFORMACIJE**

1. Članstvo u Odboru za praćenje je dobrovoljno (nije obezbeđena naknada za rad) a Ministarstvo za evropske integracije **snosi troškove dolaska i odlaska na sastanke Odbora za praćenje** (ukoliko se sastanak organizuje uživo, pri čemu su predviđeni i drugi formati: onlajn i hibridni).
2. **Radni jezik Odbora za praćenje Interreg VI-A IPA Programa prekogranične saradnje Mađarska-Srbija 2021-2027. godine je engleski.**
3. Potrebni obrasci, kao i dodatne informacije za njihovo popunjavanje nalaze se u okviru sledećih dokumenata:

1. Aneks 1 – Prijavni formular

2. Aneks 2 – Obrazac o realizovanim projektima

3. Aneks 3- Obrazac o objavljenim publikacijama

1. Kriterijumi 5.,6. i 7. označeni kao *„poželjno“* nisu eliminacionog karaktera, već će se dodatno vrednovati u procesu selekcije. [↑](#footnote-ref-1)
2. Ispunjenost kriterijuma 1. i 2. definisanih tačkom III Javnog poziva (KRITERIJUMI) proveriće Komisija po službenoj dužnosti uvidom u registre koje vodi Agencija za privredne registre. [↑](#footnote-ref-2)